Mae Carol Jemison (alizaliwa tarehe 17 Oktoba 1956) ni mwanakemia, tabibu na mwanaanga wa Marekani. Pia ni Mmarekani mweusi wa kike wa kwanza aliyefika kwenye anga-nje. Mwaka 1987 alijiunga na NASA akateuliwa kushiriki katika safari ya 50 ya mradi wa space shuttle kwenye mwaka 1992 aliposimamia majaribio ya kiganga katika hali pasipo graviti. Mwaka 1993 aliondoka kwenye NASA akaanza kufundisha kwenye vyuo vikuu na kuwa na kampuni yake binafsi. Jemison alizaliwa huko Decatur, Alabama. Alihamia Chicago akiwa na umri wa miaka mitatu. Ndugu na dada yake ni Ada na Charles Jemison. Kuanzia zamani, alionyesha upendo wa sayansi. Wazazi wa Jemison walimsaidia kufuatilia shauku yake kwa sayansi na mambo ya anga. Alipokuwa mtoto, alitumia muda mwingi katika maktaba. Alisoma vitabu kuhusu anga-nje na teknolojia. Jemison alihitimu kutoka shule ya sekondari akiwa na umri wa miaka 16. Alisoma kwenye Chuo Kikuu cha Stanford hadi kupata Shahada ya Awali katika uhandisi wa kemia mwaka 1977. Alitimiza pia masharti ya shahada katika somo la Utamaduni wa Wamarekani Weusi. Wakati wa masomo yake, Jemison alijihusisha na shughuli nje ya madarasa. Hizi ni pamoja na ngoma, michezo ya ukumbini, na kazi ya kujitolea.